Projektas

**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL ILGALAIKĖS PASKOLOS PROJEKTAMS FINANSUOTI**

2019 m. gegužės 9 d. Nr. 34-23

Lazdijai

 Vadovaudamasi Lietuvos Respublikos vietos savivaldos įstatymo 16 straipsnio 2 dalies 28 punktu, Lietuvos Respublikos biudžeto sandaros įstatymo 10 straipsnio 1 dalies 1 punktu, Lietuvos Respublikos 2019 metų valstybės biudžeto ir savivaldybių biudžetų finansinių rodiklių patvirtinimo įstatymo 12 straipsniu, Savivaldybių skolinimosi taisyklių, patvirtintų Lietuvos Respublikos Vyriausybės 2004 m. kovo 26 d. nutarimu Nr. 345 „Dėl Savivaldybių skolinimosi taisyklių patvirtinimo“, 4 punktu ir atsižvelgdama į Lazdijų rajono savivaldybės kontrolės ir audito tarnybos 2019 m. kovo 15 d. išvadą Nr. AR 3.7-1 „Dėl Lazdijų rajono savivaldybės ilgalaikės paskolos“, Lazdijų rajono savivaldybės taryba nusprendžia:

1. Leisti Lazdijų rajono savivaldybės administracijai imti iš banko 728 800 (septynių šimtų dvidešimt aštuonių tūkstančių aštuonių šimtų) eurų ilgalaikę paskolą 10 metų laikotarpiui Europos Sąjungos ar kitiems investiciniams projektams finansuoti.
2. Įgalioti Lazdijų rajono savivaldybės administracijos direktorių, o jo dėl ligos, komandiruotės, atostogų ar kitų objektyvių priežasčių nesant, Lazdijų rajono savivaldybės administracijos direktoriaus pavaduotoją, pasirašyti paskolos sutartį, galimus jos pakeitimus ir kitus susijusius dokumentus.
3. Nurodyti, kad šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka ir terminais.

Savivaldybės meras

Parengė

Šarūnė Dumbliauskienė

2019-04-29

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL ILGALAIKĖS PASKOLOS PROJEKTAMS FINANSUOTI“**

**PROJEKTO**

**AIŠKINAMASIS RAŠTAS**

2019 m. balandžio 29 d.

 Lazdijų rajono savivaldybės tarybos sprendimo „Dėl ilgalaikės paskolos projektams finansuoti“ projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 28 punktu, Lietuvos Respublikos biudžeto sandaros įstatymo 10 straipsnio 1 dalimi, Lietuvos Respublikos 2019 metų valstybės biudžeto ir savivaldybių biudžetų finansinių rodiklių patvirtinimo įstatymo 12 straipsniu, Lietuvos Respublikos Vyriausybės 2004 m. kovo 26 d. nutarimu Nr. 345 „Dėl savivaldybių skolinimosi taisyklių patvirtinimo“ patvirtintų Savivaldybių skolinimosi taisyklių 4 punktu ir Lazdijų rajono savivaldybės kontrolės ir audito tarnybos išvada.

 ***Šio sprendimo projekto tikslas*** yra leisti Lazdijų rajono savivaldybės administracijai imti iš banko 728 800 (septynių šimtų dvidešimt aštuonių tūkstančių aštuonių šimtų) eurų ilgalaikę paskolą 10 metų laikotarpiui Europos Sąjungos ar kitiems investiciniams projektams finansuoti.

Lazdijų rajono savivaldybės administracija ir kitos Lazdijų rajono savivaldybės biudžetinės įstaigos ir organizacijos įgyvendina projektus iš Europos Sąjungos struktūrinių fondų lėšų, kuriems būtina prisidėti ir nuosavomis lėšomis, taip pat daugumoje jų numatytas kompensavimo mechanizmas, kai projekto vykdytojas visas išlaidas turi padengti savo lėšomis, ir tik vėliau jas grąžina projektą administruojanti institucija. Iki metų pabaigos lėšų apyvartinėms išlaidoms ir (ar) prisidėti nuosavomis lėšomis reikės šiems Lazdijų rajono savivaldybės administracijos ir kitų organizacijų vykdomiems projektams, kuriems yra pritarusi Lazdijų rajono savivaldybės taryba:

1) uždarosios akcinės bendrovės „Lazdijų vanduo“ projektui „Geriamojo vandens tiekimo ir nuotekų tvarkymo sistemų renovavimas“ – 237,0 tūkst. eurų;

2) Lazdijų rajono savivaldybės administracijos projektui „Pėsčiųjų viaduko per geležinkelį Šeštokų miestelyje statyba“ – 137,9 tūkst. eurų;

3) Lazdijų rajono savivaldybės administracijos projektui „Lazdijų miesto Seinų ir Lazdijos gatvių bei vietinės reikšmės kelio nuo Janonio gatvės iki Lazdijų hipodromo rekonstravimas“ – 117,9 tūkst. eurų;

4) Asociacijos „Aštriosios Kirsnos melioracija“ projektui „Asociacijos ‚,Aštriosios Kirsnos melioracija“ ir valstybinių melioracijos sistemų bei jų statinių rekonstrukcija” – 71,3 tūkst. eurų;

5) Jukneliškės melioracijos sistemų naudotojų asociacijos projektui „Jukneliškės melioracijos sistemų naudotojų asociacijos ir valstybinių melioracijos sistemų bei jų statinių rekonstrukcija“ – 71,3 tūkst. eurų;

6) Lazdijų rajono savivaldybės administracijos projektui „Privačių namų prijungimas prie centralizuotos nuotekų surinkimo infrastruktūros Lazdijų ir Veisiejų miestuose“ – 77,9 tūkst. eurų;

7) Lazdijų rajono savivaldybės administracijos projektui „Laisvalaikio infrastruktūros sukūrimas Lazdijų rajono kaimo gyvenamosiose vietovėse“ – 15,5 tūkst. eurų.

Pagal Lietuvos Respublikos 2019 metų valstybės biudžeto ir savivaldybių biudžetų finansinių rodiklių patvirtinimo įstatymo nuostatas, 2019 m. savivaldybių biudžetai gali būti deficitiniai. Subalansuoti juos reikėtų per ketverius metus. 2019 m. Lazdijų rajono savivaldybės biudžeto deficitas gali būti 566,5 tūkst. eurų. Tačiau be skolinimosi finansų ministerijos nustatyta tvarka atrinktiems projektams, galima skolintis tiek, kiek grąžinama paskolų einamaisiais metais. Tokiu atveju biudžetas būtų subalansuotas. Lazdijų rajono savivaldybės administracija 2019 m. planuoja grąžinti 728,8 tūkst. eurų ilgalaikių paskolų, todėl tokią sumą ir planuoja pasiskolinti, kad 2019 m. biudžetas nebūtų deficitinis.

***Kaip šiuo metu yra sprendžiami projekte aptarti klausimai***­ – šiuo metu projektams bendrafinansuoti naudojamos savivaldybės biudžeto lėšos, tačiau savivaldybės biudžete patvirtintų lėšų iki metų pabaigos gali nepakakti investiciniams projektams bendrafinansuoti.

***Kokių pozityvių rezultatų laukiama*** – priėmus šį Lazdijų rajono savivaldybės tarybos sprendimo projektą, Lazdijų rajono savivaldybės administracija galės imti ilgalaikę paskolą ir užtikrinti sklandų investicinių projektų įgyvendinimą.

***Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta*** – priėmus šį Lazdijų rajono savivaldybės tarybos sprendimą, neigiamų pasekmių nenumatoma.

***Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą*** – priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

***Rengiant projektą gauti specialistų vertinimai ir išvados –***  dėl sprendimo projekto pastabų ir pasiūlymų negauta.

***Sprendimo projektą parengė*** Lazdijų rajono savivaldybės administracijos Finansų skyriaus vedėja Šarūnė Dumbliauskienė.

Finansų skyriaus vedėja Šarūnė Dumbliauskienė